শিক্ষক নিয়োগে ১৩২৭ জনকে বাদ দিল SSC! কিন্তু কেন?

ওয়েব ডেস্ক : নিয়োগ দুর্নীতি নিয়ে উত্তাল বাংলা। তবে এবার শিক্ষক নিয়োগ (Teacher recruitment) নিয়ে কোনও রকমের ভুল ত্রুটি রাখতে চাইছে না এসএসসি বা স্কুল সার্ভিস কমিশন (SSC)। সেই কারণে এবার একাদশ ও দ্বাদশ শ্রেণির শিক্ষক নিয়োগে বড় সিদ্ধান্ত নেওয়া হল কমিশনের তরফে। ভুল তথ্য দেওয়ার কারণে বাদ দেওয়া হল একাধিক চাকরিপ্রার্থীর নাম। জানা যাচ্ছে, বাদ দেওয়া হয়েছে ১৩২৭ জন প্রার্থীর নাম। যা নিয়ে ইতিমধ্যে জোর চর্চা শুরু হয়েছে।

কমিশনের তরফে জানানো হয়েছে, ৩৫টি বিষয়ে ইন্টারভিউ (Interview) সংক্রান্ত ভেরিফিকেশন প্রক্রিয়া শেষ হয়েছে। সেখানে দেখা গিয়েছে, এমন অনেক প্রার্থী রয়েছেন যাদের শিক্ষকতার অভিজ্ঞতা ও শিক্ষাগত যোগ্যতার তথ্যে অসঙ্গতি রয়েছে সেই কারণেই বাদ দেওয়া হয়েছে ১৩২৭ জনের নাম।

আরও খবর : কলকাতার হাওয়ায় ‘রেড অ্যালার্ট’! PM2.5 দাপট, বাড়ছে শ্বাসকষ্টের ঝুঁকি

স্কুল সার্ভিস কমিশনের (SSC) তরফে ইতিমধ্যে শুরু হয়েছে শিক্ষক নিয়োগ ইন্টারভিউয়ের প্রক্রিয়া। ডিসেম্বরের মধ্যেই তা শেষ করতে চাইছে কমিশন। তার মাঝেই কেন এত চাকরি প্রার্থীর নাম বাদ দেওয়া হয়েছে, সে বিষয়ে জানিয়ে একটি তালিকা প্রকাশ করা হয়েছে। এসএসসি-র তরফে জানানো হয়েছে, এই নিয়োগ প্রক্রিয়াতে বেশিরভাগ যোগ্যপ্রার্থীকে ইন্টারভিউয়ের জন্য ডাকা হয়েছে। শিক্ষক-শিক্ষিকাদের প্রায় ৯৫ শতাংশকে ইন্টারভিউতে ডাকা হয়েছে। সূত্রের খবর, যাচাই প্রক্রিয়া চলাকালীন বাদ পড়েছে ৮০০ জন যোগ্য চাকরি প্রার্থীর নাম।

একাদশ-দ্বাদশ ও নবম-দশম-এ কারা কারা ইন্টারভিউয়ের জন্য ডাক পেয়েছেন তার একটি তালিকা প্রস্তুত করছে এসএসসি। সেই তালিকা তৈরির সময়ে বাদ পড়া একাধিক প্রার্থীর পরিসংখ্যান সামনে এসেছে বলে জানা গিয়েছে।